bluuebunny/crossref_metadata_2025 huggingface dataset:
Το περιοδικό Οικονομική Επιθεώρησις και η διαμόρφωση των οικονομικών ιδεών την περίοδο 1873-1890
Authors: Γιαρδόγλου Δήμητρα
Published: September 2021

Η πολιτική οικονομία για τους Έλληνες φιλελεύθερους προσλαμβάνεται, κυρίως, ως μία κοινωνική επιστήμη σκοπός της οποίας είναι η ευδαιμονία των εθνών. Στα όρια που θέτει η προβληματική της συνιστά μιαν ιδεολογική ομοφωνία εντός της οποίας διακρίνουμε στοιχεία διαφοροποίησης που συσχετίζονται με τα προβλήματα της εποχής, τον τρόπο πρόσληψης και ερμηνείας τους και, εν τέλει, την προβολή τους στο πολιτικό πεδίο. Οι Έλληνες οικονομολόγοι μέσα από τις διόπτρες του πολιτικού και οικονομικού φιλελευθερισμού, αλλά και την ανάγκη για ανάδειξη της διαφοροποίησης της Ελλάδας από τον δεσποτισμό της Ανατολής, θα αναπαραγάγουν στις σελίδες της Οικονομικής Επιθεώρησης τα θεωρητικά σχήματα και τις αρχές της κλασικής πολιτικής οικονομίας και θα επιχειρήσουν μιαν εξήγηση των οικονομικών φαινομένων εντός του συγκεκριμένου πλαισίου. Οι Έλληνες διανοητές έχοντας επίγνωση της υστέρησης που εμφανίζει η χώρα σε επίπεδο υποδομών, μέσων μεταφοράς και βιομηχανίας, καθώς και «Η έλλειψις χρηματικών κεφαλαίων αναντιρρήτως είναι το μεγαλύτερον δυστύχημα», θα επιχειρήσουν, σε ένα δεύτερο επίπεδο, να προτείνουν τα μέσα για την δημιουργία των όρων της οικονομικής και κοινωνικής προόδου.
Μελέτη της οξείας μυελογενούς λευχαιμίας και των ΜΔΣ συνδρόμων με κυτταρομετρία ροής και μοριακές τεχνικές
Authors: Τζιότζιου Ειρήνη
Published: September 2021

Η διάγνωση της ΟΜΛ και των ΜΔΣ βασίζεται στον συνδυασμό των μορφολογικών, ανοσοφαινοτυπικών, κυτταρογενετικών και μοριακών ευρημάτων. Σε αρκετές μελέτες, ο ανοσοφαινότυπος έχει συσχετιστεί τόσο με τη μοριακή εκτροπή όσο και με την πρόγνωση, ωστόσο τα αποτελέσματα παραμένουν αμφιλεγόμενα. Επιπλέον, έχουν αναφερθεί ορισμένες προσπάθειες για τον προσδιορισμό ορισμένων μοριακών διαταραχών, μέσω ανοσοφαινοτυπικών δεικτών, αλλά με αμφιλεγόμενη επιτυχία. Ο σκοπός αυτής της μελέτης ήταν η συσχέτιση των ανοσοφαινοτυπικών χαρακτηριστικών και μοριακών μεταλλάξεων στους ασθενείς με ΟΜΛ και ΜΔΣ καθώς και η και σύγκριση σχετικών προγνωστικών παραγόντων. Επιπλέον, διεξήχθη μια προσπάθεια να αναπτυχτεί μια κυτταρομετρική μέθοδος διερεύνησης της έκφρασης των πρωτεϊνών των μεταλλαγμένων γονιδίων ΝΡΜ1 και FLT3 τόσο στην επιφάνεια όσο και στο κυτταρόπλασμα των αώρων κυττάρων της μυελικής σειράς. Στη μελέτη αυτή, συμπεριλήφθηκαν 94 ασθενείς με νεοδιαγνωσθέντα μυελοειδή νεοπλάσματα (ΟΜΛ-ΜΔΣ). Επισημαίνεται ότι οι ασθενείς με οξεία προμυελοκυτταρική λευχαιμία αποκλείστηκαν από την μελέτη. Οι μεταλλάξεις FLT3 και ΝΡΜ1 ανιχνεύθηκαν με αλυσιδωτή αντίδραση πολυμεράσης (PCR) και τριχοειδική ηλεκτροφόρηση. Η ανοσοφαινοτυπική ανάλυση διεξήχθη με πολυπαραμετρική κυτταρομετρία ροής με καθορισμένο πάνελ μονοκλωνικών αντισωμάτων, σε δείγματα περιφερικού αίματος ή μυελού των οστών. Το αντίσωμα νουκλεοφωσμίνης (NPM1) και FLT3 (CD135) χρησιμοποιήθηκαν για τις ανοσοφαινοτυπική ανιχνεύση των μεταλλάξεων. Από τη μελέτη αυτή, βρέθηκε ότι ασθενείς με χαμηλή έκφραση ή χωρίς έκφραση αώρων κυτταρικών δεικτών, όπως τα CD34, CD117, HLADR, και υψηλή έκφραση πιο ώριμων δεικτών, όπως το CD11b, βρέθηκαν θετικοί για την μετάλλαξη NPM1. Σε ασθενείς με χαμηλή η καθόλου έκφραση των CD34, CD117, HLADR βρέθηκαν, επιπλέον, μεταλλάξεις του FLT3. Η υψηλή έκφραση του CD11b έχει συσχετιστεί με κακή πρόγνωση σε ομάδα ασθενών χωρίς κυτταρογενετικές και μοριακές διαταραχές και ο συνδυασμός των τριών μεταλλάξεων συσχετίζεται, επίσης, με κακή πρόγνωση. Η παρουσία της έκτοπης έκφρασης του CD7 βρέθηκε σε ασθενείς με FLT3 αλλά όχι NPM1 μετάλλαξη. Οι ασθενείς με μυελοδυσπλασικό σύνδρομο είχαν σημαντικά υψηλότερο CD34 MFI, σημαντικά υψηλότερο ποσοστό των διπλά θετικών CD34/117 καθώς και σημαντικά υψηλότερη τιμή στα CD13, σε σύγκριση με τους ασθενείς με οξεία μυελογενή λευχαιμία. Συμπερασματικά, η κυτταρομετρική ανίχνευση κοινών φαινοτυπικών δεικτών στην ΟΜΛ και στα ΜΔΣ προσφέρει ενδείξεις σχετικά με την παρουσία NPM1 και FLT3 μεταλλάξεων, που συνδέονται με την πρόγνωση .Επίσης η θετικότητα κάποιων έκτοπων λεμφικών δεικτών φαίνεται να συσχετίζεται με την παρουσία ή την απουσία αυτών των μεταλλάξεων.
Στάσεις και αντιλήψεις των διευθυντών(-ριών) και εκπαιδευτικών για τη διαχείριση κινδύνων - κρίσεων στον εργασιακό χώρο των σχολικών μονάδων της πρωτοβάθμιας εκπαίδευσης της χώρας
Authors: Σαΐτη Αικατερίνη
Published: September 2021

Σκοπός της παρούσας διατριβής είναι να διερευνήσει τις στάσεις και αντιλήψεις της σχολικής κοινότητας, ήτοι διευθυντών(-ριών) και εκπαιδευτικών των σχολικών μονάδων της πρωτοβάθμιας εκπαίδευσης της χώρας αναφορικά με τη διαχείριση κινδύνων-κρίσεων στον εργασιακό χώρο του σχολείου επισκοπώντας συγκριτικά την εν λόγω κατάσταση με χρήση ανώνυμου ερωτηματολογίου ειδικώς σχεδιασμένου και προσαρμοσμένου στον ερευνητικό σκοπό και απαντημένου συνολικώς από 734 εκπαιδευτικούς και διευθυντές σε πανελλαδικό επίπεδο κατά το σχολικό έτος 2016-2017 και ειδικότερα το διάστημα από τον Μάρτιο έως τον Ιούνιο 2017. Πιο συγκεκριμένα, η εν λόγω μελέτη επιχειρεί να εστιάσει και να εμβαθύνει στον τρόπο και τα μέσα αντιμετώπισης και καταστολής των κινδύνων και κρίσεων κάθε μορφής, όπως εκδηλώνονται στις σχολικές μονάδες της πρωτοβάθμιας εκπαίδευσης της χώρας, με απώτερο σκοπό την αποτελεσματική πρόληψη και αντιμετώπιση των φαινομένων αυτών και τη δημιουργία ασφαλούς και εύρυθμου σχολικού περιβάλλοντος, πλήρως εναρμονισμένου με τα ευρωπαϊκά σχολικά πρότυπα. Μέσα από τις απαντήσεις που συλλέχθηκαν, δημιουργούνται χρήσιμα συμπεράσματα και ως προς ειδικότερες παραμέτρους της παρούσας διατριβής, και ιδίως τη συναισθηματική κατάσταση των μελών της σχολικής κοινότητας, την επιμόρφωση εκπαιδευτικών ή μη για ζητήματα σχολικών κινδύνων-κρίσεων, την πιθανή ή μη συνεργασία τους με γονείς - κηδεμόνες, την επικοινωνία τους με ΜΜΕ, ώστε να διαπιστωθεί η εν γένει αντίδραση των μελών της σχολικής κοινότητας σε μια εποχή ραγδαίας αύξησης των κρουσμάτων βίας και παραβατικής συμπεριφοράς μαθητών, με ειδικότερες εκφάνσεις εκδήλωσής τους να αποτελούν οι σωματικές βλάβες, οι ψυχολογικοί εκβιασμοί, οι απειλές και το bullying. Η παράθεση της κείμενης και ισχύουσας νομοθεσίας, καθώς και αποφάσεων ελληνικών δικαστηρίων ως προς την ευθύνη εκπαιδευτικών σε σχολικές κρίσεις, θα συνδράμουν αποφασιστικά στην εξαγωγή εποικοδομητικών συμπερασμάτων και σε ένα γόνιμο διάλογο τα προσεχή χρόνια.
Τεχνολογίες δεδομένων μεγάλης κλίμακας και ανίχνευση ανεπιθύμητων ενεργειών φαρμάκων - φαρμακοεπαγρύπνηση
Authors: Σπάχος Δημήτριος
Published: September 2021

Εισαγωγή: Η φαρμακοεπαγρύπνηση βασίζεται κυρίως σε δεδομένα που λαμβάνονται από συστήματα αναφορών και βάσεις δεδομένων ανεπιθύμητων ενεργειών. Ωστόσο, λόγω του χαμηλού αριθμού αναφορών, γίνεται διερεύνηση χρήσης νέων μεθόδων παρακολούθησης για την ανίχνευση πιθανών σημάτων ασφάλειας. Τα τελευταία χρόνια, αναπτύχθηκαν μέθοδοι μηχανικής μάθησης για τον εντοπισμό πρωτογενών ανεπιθύμητων ενεργειών σε μέσα κοινωνικής δικτύωσης. Ωστόσο, εξακολουθούν να υπάρχουν μεγάλα ανεκμετάλλευτα πεδία δεδομένων, που παράγονται από χρήστες και ασθενείς. Για παράδειγμα, το 2009 η Google πέτυχε να προβλέψει την εξάπλωση του ιού H1N1 αναλύοντας φράσεις και όρους που χρησιμοποιούν οι χρήστες στη μηχανή αναζήτησης. Αντικείμενο της διατριβής είναι η ανίχνευση πιθανού σήματος κατάχρησης σε 3 διαφορετικά φάρμακα συνδυάζοντας διαφορετικές πηγές παρακολούθησης: Twitter, δεδομένα αναζήτησης χρηστών στη μηχανή αναζήτησης της Google και τη βάση δεδομένων του FDA Adverse Event Reporting System (FAERS). Παρουσιάζουμε έναν νέο τομέα άντλησης δεδομένων, το πεδίο αναζητήσεων, καθώς και νέες μεθόδους για την αποκάλυψη συσχετίσεων με υπάρχουσες πηγές δεδομένων αναφοράς ανεπιθύμητων συμβάντων. Μέθοδοι: Συλλέξαμε δεδομένα από πηγές σχετικά με τις ανεπιθύμητες ενέργειες 3 φαρμάκων (μιρταζαπίνη, πρεγκαμπαλίνη και κουετιαπίνη), από το Q12004 έως το Q32017 και πιο συγκεκριμένα σχετικά με την κατάχρηση συμβάντων, χρησιμοποιώντας οκτώ όρους από το MedDRA. Χρησιμοποιήσαμε μετρήσεις, όπως η βαθμολογία δημοτικότητας αναζήτησης, το ενδιαφέρον αναζήτησης με την πάροδο του χρόνου και τις συχνότητες αναζήτησης που σχετίζονται με κατάχρηση. Χρησιμοποιώντας τους ίδιους όρους MeDRA συλλέξαμε και αναλύσαμε αναφορές από το FAERS, για την ίδια περίοδο. Ανακτήσαμε επίσης αναρτήσεις χρηστών από το Twitter και χρησιμοποιώντας έναν προηγμένο Naïve-Bayes αλγόριθμο και εντοπίσαμε αναφορές ανεπιθύμητων συμβάντων. Τα αποτελέσματα αναλύθηκαν χρησιμοποιώντας στατιστικές μεθόδους και συγκρίθηκαν με εκείνα των επίσημων πηγών ανεπιθύμητων ενεργειών ή κλινικών δοκιμών. Αποτελέσματα: Εντοπίσαμε ισχυρές ενδείξεις κατάχρησης για τα επιλεγμένα φάρμακα στο πεδίο αναζητήσεων. Επιπλέον, η σύγκριση μεταξύ των διαφορετικών πηγών, της FAERS και του πεδίου ανάλυσης αναζήτησης, αποκάλυψε μια θετική συσχέτιση μεταξύ αναζητήσεων που σχετίζονται με κατάχρηση και επίσημων αναφορών ανεπιθύμητων ενεργειών. Η επικύρωση σήματος απαιτεί περαιτέρω κλινική αξιολόγηση προκειμένου να επιβεβαιωθεί η αιτιότητα και είναι ένα βήμα στη διαδικασία διαχείρισης σήματος που πραγματοποιείται από τις ρυθμιστικές αρχές. Συμπεράσματα: Με βάση τη θετική συσχέτιση που βρέθηκε μεταξύ των δεδομένων αναζητήσεων και των περιστατικών που αναφέρθηκαν στο FAERS σε αυτήν τη μελέτη, προτείνουμε τη χρήση παρόμοιων μέθοδων ως συμπληρωματικά εργαλεία φαρμακοεπαγρύπνησης για την ανίχνευση σημάτων ασφάλειας ναρκωτικών.
Ποσοτική εκτίμηση μελετών αιματικής διήθησης με πρωτόκολλα απεικόνισης μαγνητικού συντονισμού (MRI) και υπολογιστικής τομογραφίας (CT) χαμηλής ακτινικής επιβάρυνσης
Authors: Ιωαννίδης Γεώργιος
Published: September 2021

Μία από τις ζωτικής σημασίας παραμέτρους, όλων των βιολογικών ιστών είναι η ροή του αίματος. Η ανάπτυξη και η λειτουργία πολλών οργάνων συνδέεται άμεσα με την παροχή αίματος σε αυτά. Πολλές ασθένειες σχετίζονται με την αύξηση ή την μείωση της ροής του αίματος σε σύγκριση με τις φυσιολογικές τιμές καθώς και με την αρχιτεκτονική του δικτύου των αιμοφόρων αγγείων. Για τον λόγο αυτό η ανάπτυξη και η επαλήθευση μη-επεμβατικών εργαλείων για την μέτρηση της ροής του αίματος είναι μεγάλης σημασίας. Για το σκοπό αυτό η εργασία αυτή ασχολείται με πολυτροπικές τεχνικές ποσοτικοποίησης της αιμάτωσης, βιοδείκτες, την σχέση μεταξύ τους και την ανάπτυξη ενός υπολογιστικού πλαισίου χαμηλότερης ακτινικής επιβάρυνσης για την εξέταση αιματικής διήθησης υπολογιστικής τομογραφίας. Σε αυτή την εργασία, αρχικά θα αναπτύχθηκαν φαρμακοκινητικά μοντέλα της βιβλιογραφίας για την εξαγωγή ημιποσοτικών καθώς και ποσοτικών παραμέτρων αιμάτωσης για κάθε τεχνική απεικόνισης (perfusion MRI, Diffusion Weighted Imaging, perfusion CT). Πρώτος στόχος της εργασίας αυτής είναι η μελέτη της πιθανής συσχέτισης παραμέτρων αιμάτωσης προερχόμενες από εξετάσεις μαγνητικού συντονισμού αιματικής διήθησης και διάχυσης με απώτερο σκοπό την μείωση του αριθμού των εξετάσεων αιματικής διήθησης που απαιτούν την ενδοφλέβια ένεση σκιαγραφικής ουσίας με βάση το γαδολίνιο. Δεύτερον, παρά την παγκόσμια προσπάθεια της τυποποίησης των απεικονιστικών βιοδεικτών με την συμμετοχή μεγάλων οργανισμών κατά του καρκίνου, η μεγάλη μεταβλητότητα των απεικονιστικών βιοδεικτών μαγνητικού συντονισμού ανά απεικονιστικό κέντρο εμποδίζει την μετάβαση τους στην κλινική πράξη καλώντας περεταίρω έρευνα σε αυτό το πεδίο. Για το σκοπό αυτό το δεύτερο κλινικό ερώτημα που καλύπτεται σε αυτή την εργασία είναι η μελέτη ποσοτικών και ημι-ποσοτικών τεχνικών για τους απεικονιστικούς βιοδείκτες αιμάτωσης μέσω μαγνητκού συντονισμού σε διαφορετικού είδους καρκίνου. Πιο συγκεκριμένα η ευρέως γνωστή παράμετρος Ktrans η οποία παρουσιάζει μεγάλη μεταβλητότητα ανά απεικονιστικό κέντρο, συγκρίνεται με έναν ημι-ποσοτικό βιοδείκτη (Wash-in WIN) σε ασθενείς με καρκίνο του μαστού και του λαιμού καθώς και με ασθενείς με όγκους μαλακών μορίων με στόχο να προταθεί ένας εναλακτικός βιοδείκτης με παρόμοια διαγνωστική αξία.Τελικά, ο τρίτος στόχος αυτής της εργασίας είναι να προτείνει μια μεθοδολογία η οποία θα επιτρέψει την μείωση της ακτινικής επιβάρυνσης κατά την εξέταση αιματικής διήθησης υπολογιστικής τομογραφίας εγκεφάλου. Έτσι, παρουσιάζεται ένας συνδυασμός υποδειγματοληψίας στα χρονικά δεδομένα της εξέτασης μαζί με την τεχνητή προσθήκη θορύβου προσομοιώνοντας στα χαμηλότερα mAs με τελικό στόχο οι ποσοτικοί παραμετρικοί χάρτες να διατηρούν την διαγνωστική τους αξία.
Ανάλυση πληθυσμιακής φαρμακοκινητικής της τεϊκοπλανίνης σε νεογνά με ενδονοσοκομειακές λοιμώξεις
Authors: Κοντού Αγγελική
Published: September 2021

Σκοπός της παρούσας μελέτης ήταν η διερεύνηση της φαρμακοκινητικής συμπεριφοράς της τεϊκοπλανίνης και η ανάπτυξη ενός μοντέλου πληθυσμιακής φαρμακοκινητικής για την εκτίμηση του υπάρχοντος δοσολογικού σχήματος του φαρμάκου και των παραγόντων που μπορεί να επηρεάζουν τη σχέση δόσης-συγκέντρωσης, σε τελειόμηνα και πρόωρα νεογνά, προκειμένου να εξαχθούν συμπεράσματα για την ασφαλή και αποτελεσματική χορήγησή της. Με τη χρήση βέλτιστου σχεδιασμού σχεδιάστηκε μια προοπτική πληθυσμιακή φαρμακοκινητική μελέτη που συμπεριέλαβε 60 νεογνά με ηλικία μετά την τελευταία έμμηνο ρύση από 26 έως 43 εβδομάδων. Η τεϊκοπλανίνη χορηγήθηκε ενδοφλέβια με το εξής δοσολογικό σχήμα: δόση εφόδου 16 mg/kg και δόση συντήρησης 8 mg/kg, μία φορά την ημέρα, 24 ώρες μετά τη δόση εφόδου. Οι συγκεντρώσεις της τεϊκοπλανίνης στο πλάσμα των νεογνών μετρήθηκαν με Υγρή χρωματογραφία υψηλής απόδοσης - φασματομετρία μάζας. Η πληθυσμιακή φαρμακοκινητική ανάλυση έγινε με την ανάπτυξη ενός μη γραμμικού μοντέλου μικτών επιδράσεων μέσω του προγράμματος NONMEM. Ο δείκτης AUC24/MIC ≥ 400 επιλέχθηκε ως ο βέλτιστος ΦΚ/ΦΔ στόχος, που σχετίζεται με την αποτελεσματικότητα της τεϊκοπλανίνης, για τη διενέργεια των Monte Carlo προσομοιώσεων. Ένα δι-διαμερισματικό μοντέλο με πρωτοταξικό ρυθμό απομάκρυνσης περιέγραψε καλύτερα τις συγκεντρώσεις της τεϊκοπλανίνης στον πληθυσμό. Οι φαρμακοκινητικές παράμετροι περιγράφονται από τις εξισώσεις: CL(clearance)=0.0227*(WT/1765)^0.75*(eCRCL/22)^0.672, V1(central compartment volume)=0.283*(WT/1765), Q (intercompartmental clearance)=0.151*(WT/1765)^0.75, V2(peripheral compartment volume)=0.541*(WT/1765). Η διατομική μεταβλητότητα για την κάθαρση, τον όγκο κατανομής του κεντρικού διαμερίσματος και τον όγκο κατανομής του περιφερικού διαμερίσματος ήταν 36.5 %, 45.7% και 51,4% αντίστοιχα. Το βάρος σώματος και η κάθαρση κρεατινίνης ερμήνευσαν σημαντικά την παρατηρούμενη μεταβλητότητα. Με το υπάρχον δοσολογικό σχήμα ο ΦΚ/ΦΔ δείκτης AUC24/MIC ≥ 400 επιτεύχθηκε στο 68.5% των νεογνών με Β.Σ. < 1Kg, για παθογόνα με MIC = 1 mg/L, έναντι 82.2%, 89.7% και 92.7% των νεογνών με Β.Σ. 1 έως <2 kg, 2 έως <3 kg ή ≥3 kg αντίστοιχα. Αύξηση της δόσης συντήρησης σε 10 και 11 mg/kg στα πρόωρα νεογνά με Β.Σ. από 1 έως < 2 kg ή < 1 Kg, αντίστοιχα, αυξάνει την πιθανότητα επίτευξης του ΦΚ/ΦΔ στόχου. Το υπάρχον δοσολογικό σχήμα φαίνεται να είναι κατάλληλο για τα νεογνά με Β.Σ. ≥ 2 kg. Η φαρμακοκινητική της τεϊκοπλανίνης παρουσιάζει σημαντική μεταβλητότητα στον νεογνικό πληθυσμό. Τα νεογνά με Β.Σ. < 2 kg χρειάζονται υψηλότερες δόσεις ιδιαίτερα στην περίπτωση παθογόνων με MIC ≥ 1 mg/l.
Βιογραφικές αφηγήσεις και βιογραφικές ταυτότητες μεταναστριών δεύτερης γενιάς από την Αλβανία που σπουδάζουν στο ελληνικό πανεπιστήμιο
Authors: Μητσιάλη Αλεξάνδρα
Published: September 2021

«Η παρούσα διδακτορική διατριβή μελετά τρεις βιογραφικές αφηγήσεις μεταναστριών δεύτερης γενιάς με αλβανική καταγωγή που σπουδάζουν στο ελληνικό πανεπιστήμιο. Αξιοποιώντας και συνδυάζοντας ως μεθόδους ανάλυσης μαζί με τα θεωρητικά ερείσματά τους αφενός την «αφηγηματική ανάλυση» του Fritz Schϋtze και αφετέρου την «ιδεολογικοκριτική μέθοδο» αναλύει συμπαγές το σώμα των βιογραφικών αυτών αυτοπαρουσιάσεων, προκειμένου να εξετάσει τις ρίζες και τις διαδρομές των βιογραφούμενων, τους τρόπους που αφηγηματικά αυτές κατασκευάζουν τη βιογραφική ταυτότητά τους αλλά και τις ιδεολογικές παραμέτρους αυτών των αφηγήσεων, οι οποίες αποκαλύπτουν πλευρές του ιστορικού πλαισίου, των κοινωνικών σχέσεων αλλά και των δυναμικών που αναπτύχθηκαν και διαμόρφωσαν τόσο τη βιογραφική τους διαδρομή όσο και τη βιογραφική τους αφήγηση. Ειδικότερα η εργασία αυτή επιδιώκει να παρουσιάσει τους βιογραφικούς πόρους που διαμόρφωσαν αφενός το μαθητικό προφίλ των βιογραφούμενων και αφετέρου τον δρόμο προς το πανεπιστήμιο που ακολούθησε η καθεμιά τους. Εξετάζει επίσης τα εμπόδια που αντιμετώπισαν οι βιογραφούμενες στις διάφορες εκπαιδευτικές βαθμίδες αλλά και στα κοινωνικά περιβάλλοντα που έζησαν, όπως και τις υπερβάσεις που χρειάστηκε να κάνουν προκειμένου να διαμορφώσουν άλλοτε περισσότερο και άλλοτε λιγότερο συνειδητά ένα βιογραφικό σχέδιο. Διερευνά ακόμα τον ιδιαίτερο τρόπο με τον οποίο η κάθε βιογραφούμενη προσοικειώθηκε τη μαθητική της διαδρομή και την εισαγωγή της στο πανεπιστήμιο αλλά και τη διαδικασία του αναστοχασμού και επαναπροσδιορισμού της βιογραφικής της ταυτότητας, στην οποία η καθεμία προβαίνει από το παρόν της αφήγησης, αναφορικά με τα γεγονότα που συνέβησαν στον χρόνο της βίωσης και της δράσης αλλά και αναφορικά με τις παροντικές εξελίξεις του βίου της. Επιχειρεί επιπλέον να εξετάσει την άσκηση της «συμβολικής βίας», κατά Bourdieu, στα κοινωνικά πεδία της τάξης, του φύλου, της εθνοτικής ομάδας, της μεταναστευτικής ιδιότητας όπως και τον τρόπο που αυτή παρουσιάζεται και λειτουργεί στις διάφορες βαθμίδες της εκπαίδευσης. Τέλος διερευνά τις έννοιες των «εκπαιδευτικών ευκαιριών» και της «επιτυχίας», τις ιδεολογικές αναπαραστάσεις του ελληνικού εθνοκεντρικού και εθνικιστικού λόγου, τον ρατσισμό, την έμφυλη θέση και οπτική των Αλβανίδων μεταναστριών δεύτερης γενιάς που βιογραφούνται σε αυτή την εργασία και εν τέλει τη λειτουργία όλων των θεσμικών εκπαιδευτικών βαθμίδων αλλά και του εκπαιδευτικού βιόκοσμου σε σχέση με τους Αλβανούς μετανάστες και τις Αλβανίδες μετανάστριες στην Ελλάδα.
Η αξιοποίηση της δυναμικής της ομάδας στην εξ αποστάσεως συνεργατική μάθηση
Authors: Νιάρη Μαρία
Published: September 2021

Η διδακτορική διατριβή στοχεύει στη διατύπωση μιας θεωρίας για την ενσωμάτωση στοιχείων της δυναμικής της ομάδας σε ψηφιακό διαδικτυακό περιβάλλον που θα υποστηρίζει την αλληλεπίδραση διδασκαλίας και συνεργατικής μάθησης. Στα αποτελέσματα περιλαμβάνεται η δημιουργία ενός θεωρητικού συστήματος αξιοποίησης της δυναμικής της ομάδας σε περιβάλλον ανοικτής και εξ αποστάσεως συνεργατικής μάθησης, με πεδίο εφαρμογής την Τριτοβάθμια εκπαίδευση στην Ελλάδα και δυνητική εφαρμογή σε όλες τις βαθμίδες εκπαίδευσης. Η κύρια ερευνητική μέθοδος που υιοθετήθηκε ήταν η δόμηση θεωρίας (theory building). Ως εκ τούτου, χρειάστηκε να σχεδιαστούν και να υλοποιηθούν μια σειρά από εμπειρικές μελέτες με στόχο την προκαταρκτική συγκρότηση του θεωρητικού συστήματος, τη λειτουργικοποίηση των εννοιών, την επιβεβαίωση της προκαταρκτικής θεωρίας και την αναθεώρησή της. Στόχος ήταν μια πολύ-επίπεδη προοπτική στη μελέτη των ομάδων· για το λόγο αυτό εξετάστηκαν οι έννοιες και οι λειτουργίες σε μικρο-επίπεδο (άτομα, διδασκόμενοι & διδάσκων), μεσο-επίπεδο (η ομάδα ως ολότητα) και μακροεπίπεδο (ο εκπαιδευτικός οργανισμός/φορέας). Μέσα από τις εμπειρικές μελέτες, αναδεικνύεται η διαλεκτική και αλληλεπιδραστική σχέση μεταξύ των συνιστωσών,αλλά και του πλαισίου εγγραφής και λειτουργικοποίησης της κάθε έννοιας ή θεωρητικής κατασκευής. Προχωρώντας στη σύνθεση των δύο πλαισίων, δηλαδή των αρχών και παραμέτρων της δυναμικής της ομάδας με αυτές της εξ αποστάσεως εκπαίδευσης, καταλήξαμε σε επτά βασικές παραμέτρους που συνθέτουν και περιγράφουν αλληλεπιδραστικά το νέο θεωρητικό σύστημα. Τα στοιχεία/παράμετροι αυτού του νέου θεωρητικού συστήματος είναι τα ακόλουθα: το εκπαιδευτικό πλαίσιο,το εκπαιδευτικό μέσο και υλικό, ο χρόνος, ο διδάσκων, οι σπουδαστές, η διδασκαλία και η μάθηση, η επικοινωνία και το κλίμα.
Η ασυνεχής μέθοδος Galerkin για συστήματα μη-γραμμικών μερικών διαφορικών εξισώσεων παραβολικού τύπου και εφαρμογές
Authors: Κώστας Δημήτριος
Published: September 2021

Το αντικείμενο της παρούσας διδακτορικής διατριβής αφορά τα προβλήματα Αριθμητικής Ανάλυσης για συστήματα μη γραμμικών παραβολικών εξισώσεων τύπου predator-prey με εφαρμογές στη Βιολογία. Συγκεκριμένα μελετούμε:1)ασυνεχή χρονικά μέθοδο για την χρονική διακριτοποίηση Galerkin σε συνδυασμό με 2)κλασικά πεπερασμένα στοιχεία για την χωρική διακριτοποίηση. Εξετάζουμε τις ιδιότητες ευστάθειας των ανωτέρω διακριτών σχημάτων για ομαλά και μη ομαλά δεδομένα καθώς και την εξάρτηση των εκτιμήσεων αυτών σε σχέση με τις φυσικές παραμέτρους του συστήματος, και ιδιαίτερα σε σχέση με τις παραμέτρους διάχυσης. Επίσης μελετώνται εκτιμήσεις σφαλμάτων για τη διαφορά μεταξύ της διακριτής και της συνεχούς λύσης του συστήματος. Οι εκτιμήσεις αυτές επιβεβαιώνονται από τα εκτεταμένα αριθμητικά αποτελέσματα που παρουσιάζονται στο τελευταίο κεφάλαιο της εργασίας. Το πρόβλημα θηρευτή-θηράματος περιγράφεται ως εξής: Για δοσμένες αρχικές συνθήκες u0,v0 που περιγράφουν την αρχική κατάσταση δύο διαφορετικών πληθυσμών θηρευτή-θηράματος, αναζητούμε λύσεις (u,v) δηλαδή την εξέλιξη των πληθυσμών που ικανοποιεί ένα συζευγμένο σύστημα διαφορικών εξισώσεων. Πιο συγκεκριμένα, ο στόχος της εργασίας είναι η παρουσίαση αποτελεσμάτων και για τις τρεις κύριες μορφές μοντέλων θηρευτή-θηράματος: 1. Συναρτησοειδές του Ivlev: h(au) = 1 − e−au, u > 0,a > 02. Συναρτησοειδές Holling Type II: 3. Συναρτησοειδές Holling Type III: όπου u αντιπροσωπεύει την πυκνότητα των θηραμάτων, v το πλήθος των κυνηγών. Τα κύρια αποτελέσματα της διατριβής: Επισημαίνεται πως η τεχνική που παρουσιάζεται εφαρμόζεται σε πλήρως διακριτοποιημένα σχήματα ανώτερης τάξης, δηλαδή δεν εξετάζεται αποκλειστικά η περίπτωση σχημάτων της μορφής Forward/Backward Euler για την χρονική διακριτοποίηση. Παρόλο που η χρήση πλήρως διακριτοποιημένων σχημάτων ανώτερης τάξης, αυξάνει σημαντικά την τεχνική δυσκολία της ανάλυσης, υπολογιστικά αναμένεται πως μετά από την πάροδο ενός μικρού χρονικού διαστήματος, ο παραβολικός χαρακτήρας του προβλήματος δρα εξομομαλυντικά, επιτρέποντας την χρήση πλήρως διακριτών σχημάτων. Παρ΄ όλα αυτά, οι εκτιμήσεις ευστάθειας που παρουσιάζονται ισχύουν με χαμηλές υποθέσεις ομαλότητας για τα δεδομένα του προβλήματος. Η απόδειξη στηρίζεται σε τεχνικές που έχουν αναπτυχθεί για ασυνεχείς Galerkin σε συνδυασμό με ένα κατάλληλο boot-strap επιχείρημα ώστε να εξασφαλιστεί η αποσύζευξη των δύο εξισώσεων. Στη συνέχεια κατασκευάζοντας κατάλληλες βοηθητικές χωρο-χρονικές προβολές αποδεικνύουμε κατάλληλες εκτιμήσεις σφάλματος της μορφής:||σφάλμα προσέγγισης κατά σημείο ||L2(Ω) + ||σφάλμα||L2(0,T;H1(Ω)) + ||σφάλμα jumps||L2(Ω) ≤ C( ||Σφάλματα βέλτιστης προσέγγισης ||L2(0,T;H1(Ω)) + ||σφάλματα αρχικών τιμών|| . Η ομαλότητα των λύσεων (u,v) είναι η ακόλουθη:(u,v) ∈ L2(0,T;H1(Ω)) ∩ H1(0,T;H1(Ω)∗) ∩ L∞(0,T;L∞(Ω)).Οι εκτιμήσεις της παραπάνω ανισότητας είναι οι βέλτιστες ως προς την ενεργειακή νόρμα.
Ανατομική μελέτη των μυξωμάτων του αριστερού κόλπου στην παιδική ηλικία σε πτωματικό υλικό
Authors: Ζωγοπούλου Ειρήνη
Published: September 2021

Στην παρούσα έρευνα μελετήθηκαν συνολικά μελετήθηκαν 12 μυξώματα παιδικής ηλικίας από τη συλλογή του καθηγητού κ. Ιωάννη Βλάχου και 38 δωρητές σώματος από τους οποίους 28 ήταν γυναίκες και 10 ήταν άνδρες. Από αυτά μύξωμα βρέθηκε σε 10 γυναίκες και 2 άνδρες. Όλες οι παρατηρήσεις του ερευνητή τοποθετήθηκαν σε ηλεκτρονική τράπεζα πληροφοριών (DATA) για την ασφαλή εξαγωγή παρατηρήσεων και συμπερασμάτων.
Μελέτη της επιδημιολογίας των υποτροπιαζουσών λοιμώξεων ουροποιογεννητικού σε ασθενείς ενδονοσοκομειακούς του Π.Γ.Ν Αττικόν καθώς επίσης και σε όσους προσέρχονται στο εξωτερικό ιατρείο
Authors: Μουστάκας Ιωάννης
Published: September 2021

Εισαγωγή / Σκοπός: Οι βακτηριακές υποτροπιάζουσες ουρολοιμώξεις που προκαλούνται από ανθεκτικούς σε πολλαπλά φάρμακα οργανισμούς (MDROs) αποτελούν σοβαρό πρόβλημα δημόσιας υγείας. Σκοπός της παρούσας μελέτης ήταν να εξεταστεί η επιδημιολογία των επαναλαμβανόμενων ουρολοιμώξεων και η αντιμικροβιακή αντοχή των απομονούμενων βακτηριακών παθογόνων σε ομάδα εξωτερικών ασθενών τριτοβάθμιου ελληνικού νοσοκομείου. Υλικά και Μέθοδοι: Εξετάστηκαν 100 ασθενείς που πάσχουν από υποτροπιάζουσες UTIs και έρχονταν για κλινική αξιολόγηση, παρακολούθηση και θεραπεία το διάστημα Φεβρουάριος 2015 – Σεπτέμβριος 2018. Έγινε ανάλυση επιδημιολογικών και μικροβιολογικών δεδομένων. Οι ασθενείς χωρίστηκαν στην Ομάδα Α: ασθενείς με ≥3 ουρογεννητικές λοιμώξεις κατά τη διάρκεια του τελευταίου έτους μελέτης και Ομάδα Β: ασθενείς με ≤2 ουρογεννητικές λοιμώξεις. Επιπλέον, αξιολογήθηκαν τα η αντιμικροβιακή αντοχή και η παρουσία των πολυανθεκτικών στελεχών σε σχέση με τον αριθμό των ουρογεννητικών λοιμώξεων κατά τη διάρκεια τριών ετών. Αποτελέσματα: Η ομάδα Α είχε μέση 4.3 ± 1.7 ουρογεννητικές λοιμώξεις κατά τη διάρκεια του τελευταίου έτους της μελέτης, ενώ οι ασθενείς στην ομάδα Β 1.9 ± 0.3. Οι ασθενείς με ηλικία μεγαλύτερη των 30 ετών είχαν στατιστικά σημαντικά υψηλότερα ποσοστά UTIs. Το συχνότερα απομονούμενο παθογόνο ήταν E. coli (96,2% των ασθενών). Οι ασθενείς με σακχαρώδη διαβήτη είχαν 3 φορές μεγαλύτερο κίνδυνο για ≥3 UTIs. Η αντοχή στην κολιστίνη και στην ιμιπενέμη συσχετίστηκαν με ιστορικό περισσότερων από 2 επεισοδίων ουρολοιμώξεων, αλλά αυτό παρατηρήθηκε σε μικρό αριθμό ασθενών (4 ασθενείς) με συννοσηρότητες. Συμπεράσματα: Σε αυτή την πιλοτική μελέτη, η ανίχνευση πολυανθεκτικών παθογόνων στην καλλιέργεια ούρων ασθενών που υποφέρουν από υποτροπιάζουσες ουρολοιμώξεις υπογραμμίζει την ανάγκη για συνεχή επιδημιολογική παρακολούθηση προκειμένου να βελτιωθεί η κατανόησή για την εξέλιξη της αντοχής σε μια συνηθισμένη λοίμωξη της κοινότητας, καθώς και να εφαρμοστούν επιτυχημένες στρατηγικές πρόληψης.
Νομισματικές μαρτυρίες την περίοδο των Γενουατών
Authors: Φίλιου Δήμητρα
Published: September 2021

Η εγκαθίδρυση της κυριαρχίας των Γατελούζων (1355-1462) στη Μυτιλήνη το 1355 υπήρξε σχεδόν αιφνίδια ως αποτέλεσμα των συγγενικών δεσμών που απέκτησε ο Φραγκίσκος Α' νυμφευόμενος την αδερφή του βυζαντινού αυτοκράτορα Ιωάννη Ε' Παλαιολόγου σε αντάλλαγμα για τη βοήθεια που προσέφερε σε αυτόν τον τελευταίο στην ανάκτηση του θρόνου της αυτοκρατορίας. Έτσι, οι Γατελούζοι μια γενουατική οικογένεια εμπόρων και πειρατών, κλήθηκαν χωρίς καμία προηγούμενη εμπειρία, να οργανώσουν τη διακυβέρνηση ενός ελληνικού νησιού, ενός πληθυσμού δηλ. με διαφορετική γλώσσα, θρησκεία, παραδόσεις ήθη και έθιμα από τα δικά τους. Η παρούσα διατριβή πραγματεύεται βασικές αξίες και μεγέθη, ποσοτικά αλλά και ποιοτικά χαρακτηριστικά που συνδέονται με τη νομισματική κυκλοφορία στη Μυτιλήνη την περίοδο των Γατελούζων σε συνάρτηση με την εξέταση βασικών πτυχών της οικονομικής ζωής του νησιού που εμφανίζεται ανθηρή ακόμη και λίγο πριν από την κατάκτηση του από τους Οθωμανούς.
Επίδραση υπερβαρικών συνθηκών σε αιματολογικές παραμέτρους
Authors: Γιαννιτσιώτη Ευθυμία
Published: September 2021

Η παρούσα εργασία που διήρκεσε περίπου 3 χρόνια μελέτησε 10 υγιείς ενήλικες νέους άνδρες (μέση ηλικία 26,7 έτη) οι οποίοι υπεβλήθησαν στην λεγόμενη «ξηρά δοκιμασία» κατάδυσης, δηλαδή υπέστησαν πιέσεις που αντιστοιχούν σε πίεση σε 30m βάθος θαλασσινού νερού για 30 min.Η δοκιμασία έλαβε χώρα σε θάλαμο αποσυμπίεσης στις εγκαταστάσεις του Πολεμικού Ναυτικού στο Ναύσταθμο Σαλαμίνας. Σκοπός της εργασίας ήταν η ανεύρεση τυχόν μεταβολών στις αιματολογικές παραμέτρους που αφορούσαν στην γενική αιματολογική εικόνα και στις κύριες φάσεις του μηχανισμού της αιμόστασης, πριν τη δοκιμασία, αμέσως μετά και 45min μετά το πέρας της δοκιμασίας. ΟΙ ελεγχθέντες αιματολογικοί παράμετροι ήταν οι εξής: αιματοκρίτης, αιμοσφαιρίνη, αριθμός λευκών αιμοσφαιρίων, αριθμός αιμοπεταλίων, προσκολλητικότητα αιμοπεταλίων, χρόνος προθρομβίνης, χρόνος μερικής θρομβοπλαστίνης (ΑPTT) ,ινωδογόνο, πλασμινογόνο, α2 αντιπλασμίνη, ECLT (χρόνος λύσεως ευσφαιρινών), αντιθρομβίνη III και πρωτεΐνη C. Η διερεύνηση των τυχόν μεταβολών βασίστηκε σε προτυποποιημένες εργαστηριακές μεθόδους σύμφωνα με το σχετικό πρόγραμμα της Ευρωπαϊκής Ένωσης (European Concerted Action on Thrombosis-ECAT).Από τη μελέτη διαπιστώθηκαν τα παρακάτω:Σε συνθήκες δοκιμασίας «ξηράς κατάδυσης», νέοι υγιείς άνδρες παρουσίασαν στατιστικά σημαντικές μεταβολές που αφορούσαν τις αιματολογικές παραμέτρους ως εξής: α) αύξηση του αριθμού των λευκών αιμοσφαιρίων μετά το τέλος της δοκιμασίας β) Αύξηση του αριθμού των αιμοπεταλίων γ) Μικρή παράταση APTT πάντα μέσα στα όρια της φυσιολογικής διακύμανσης δ) Αύξηση του ινωδογόνου του πλάσματος και στη συνέχεια (30min αργότερα) σταδιακή μείωσή του ε) μείωση του πλασμινογόνου του πλάσματος και στη συνέχεια (μετά από 30min) επάνοδό του στα προ της δοκιμασίας επίπεδα στ) Καθυστερημένη (μετά 30 min) πτώση της τιμής της α2 αντιπλασμίνης ζ) Αύξηση της αντιθρομβίνης III του πλάσματος η οποία συνεχίζει να παραμένει αυξημένη 30min αργότερα η) Καθυστερημένη (μετά 30min) πτώση της τιμής της πρωτεΐνης C θ) οι τιμές του αιματοκρίτη, της αιμοσφαιρίνης, του χρόνου λύσεως ευσφαιρινών (ECLT) καθώς και η προσκολλητικότητα των αιμοπεταλίων και ο χρόνος προθρομβίνης δεν παρουσίασαν στατιστικά σημαντικές μεταβολές στην παρούσα μελέτη.Οι παραπάνω μεταβολές αποτελούν ένδειξη ότι σε συνθήκες υπερβαρικού stress, παρατηρείται μια μικρού βαθμού ενεργοποίηση τόσο του μηχανισμού πήξης όσο και του μηχανισμού ινωδόλυσης η οποία όμως εξισορροπείται και δεν οδηγεί σε παθολογικές μεταβολές. Εκτεταμένες μελέτες πιο συστηματικές απαιτούνται για την τεκμηρίωση αυτής της παρατήρησης.
Προεγχειρητική χρήση πρεγκαμπαλίνης και επίπεδα μετεγχειρητικής αναλγησίας μετά από λαπαροσκοπική κολεκτομή
Authors: Θεοδώρου Ελένη
Published: September 2021

Όλοι οι τύποι χειρουργικών επεμβάσεων είναι επώδυνοι και προκαλούν ποικίλα αρνητικά επακόλουθα για τον ασθενή (stress, πόνο, αιμορραγία κ.α). Ο μετεγχειρητικός πόνος αποτελεί έναν από τους συνηθέστερους φόβους των ασθενών και συγχρόνως ένα επιστημονικό πεδίο ιδιαίτερου ενδιαφέροντος. Ο οξύς μετεγχειρητικός πόνος προκαλεί ένα πλήθος δυσάρεστων αισθητικών , συναισθηματικών και νοητικών εμπειριών που συνοδεύονται από αντιδράσεις του ΑΝΣ. Τα παραπάνω παρατείνουν την παραμονή του ασθενή στο νοσοκομείο, ελαττώνουν την ικανοποίηση του και μπορεί να αυξήσουν τη θνητότητα. Ο πόνος για μεγάλο ποσοστό επεμβάσεων φαίνεται πως δεν ελέγχεται επαρκώς. Η πολυπαραγοντική αναλγησία , με μια πληθώρα φαρμακευτικών παραγόντων-τεχνικών χρησιμοποιείται πλέον για τη θεραπεία του πόνου. Από την άλλη μεριά οι λαπαροσκοπικές τεχνικές συνοδεύονται από λιγότερο πόνο, μικρότερο χρόνο νοσηλείας και γρήγορη επάνοδο του ασθενή στις καθημερινές του λειτουργίες. Ειδικότερα προς αυτή την κατεύθυνση βοήθησαν και τα λεγόμενα προγράμματα ERAS. Σκοπός της παρούσας διατριβής είναι να εξετάσει την προεγχειρητική χρήση πρεγκαμπαλίνης στα πλαίσια ενός πολυπαραγοντικού μοντέλου αναλγησίας και τα επίπεδα μετεγχειρητικής αναλγησίας σε επεμβάσεις λαπαροσκοπικής κολεκτομής. Μέθοδος: στη μελέτη εισήχθησαν 50 ασθενείς, προγραμματισμένα για λαπαροσκοπική κολεκτομή. Από αυτούς οι 23 έλαβαν προεγχειρητικά δύο δόσεις πρεγκαμπαλίνης συνολικά 300mg (150mg το προηγούμενο βράδυ και 150mg το πρωί του χειρουργείου), ενώ οι υπόλοιποι 27 ασθενείς αποτέλεσαν την ομάδα ελέγχου με placebo. Και οι δύο ομάδες είχαν ακριβώς το ίδιο αναλγητικό σχήμα με χορήγηση 40mg παρεκοξίμπης, 1gr παρακεταμόλης και μορφίνη μέσω ενδοφλέβιας αντλίας PCA. Μελετήθηκαν η κατανάλωση μορφίνης, τα επίπεδα του μετεγχειρητικού πόνου με τη βοήθεια της κλίμακας VAS-NRS και το ποσοστό των ανεπιθύμητων δράσεων της πρεγκαμπαλίνης. Αποτελέσματα: οι ασθενείς που έλαβαν πρεγκαμπαλίνη προεγχειρητικά παρουσίασαν στατιστικώς σημαντική διαφορά στην κατανάλωση μορφίνης στις 8h,24h ,48h μετεγχειρητικά, ενώ τα ποσοστά ήταν συγκρίσιμα όσο αφορά στα επίπεδα του πόνου και στο ποσοστό ανεπιθύμητων ενεργειών της πρεγκαμπαλίνης. Συμπεράσματα: η πρεγκαμαπλίνη χορηγούμενη προεγχειρητικά προκάλεσε σημαντική μείωση στην κατανάλωση μορφίνης σε ασθενείς που υποβλήθηκαν σε λαπαροσκοπική κολεκτομή. Μπορεί να παίξει σημαντικό ρόλο στα πλαίσια της πολυπαραγοντικής αναλγησίας , ωστόσο μεγαλύτερες μελέτες χρειάζονται για να προσδιορίσουν την ωφελιμότητα και την "ιδανική" της δόση.
Ιστορία και νομισματοκοπία της Λευκάδας
Authors: Μπονέλου Ελένη
Published: September 2021

Στόχος της διατριβής ήταν η έρευνα της νομισματικής παραγωγής της Λευκάδας, σημαντικής κορινθιακής αποικίας που ιδρύθηκε στα τέλη του 7ου αι. π.Χ. Η Λευκάδα υπήρξε αξιόλογη οικονομική, εμπορική και στρατιωτική δύναμη, αλλά και ρυθμιστικός παράγοντας στην περιοχή της Δυτικής Ελλάδας. Συνολικά συγκεντρώθηκαν 2.761 αργυρά και 1.658 χάλκινα νομίσματα από 73 Μουσεία και Ιδιωτικές Συλλογές, 300 και πλέον καταλόγους δημοπρασιών και ηλεκτρονικές δημοπρασίες. Οι αργυρές και χάλκινες εκδόσεις της Λευκάδας κατανέμονται σε δύο μεγάλες χρονικές ενότητες: 1) στην παραγωγή από τον 5ο έως το α΄ μισό του 3ου αι. π.Χ. και 2) στην παραγωγή μετά το 167 π.Χ. έως το γ΄ τέταρτο του 1ου αι. π.Χ. Η εικονογραφία των νομισμάτων είναι συνυφασμένη με την ιστορική διαδρομή της πόλης και συνδέεται, κυρίως, με δύο μυθολογικούς κύκλους : α. τον μύθο της εξημέρωσης του Πηγάσου που σχετίζεται άμεσα με τη μητρόπολη Κόρινθο και β. τον μύθο του Αινεία, της Αφροδίτης Αινειάδος και του Ηρακλέους που συνδέονται με τη Ρώμη.Οι αργυρές εκδόσεις ταξινομούνται σε επτά περιόδους, στις οποίες διακρίνονται επιμέρους σειρές ανά περίοδο. Τα στοιχεία που αξιοποιήθηκαν ήταν οι διασταυρώσεις των σφραγίδων, η εικονογραφία και η τεχνοτροπία, τα ιστορικά γεγονότα, τα ανασκαφικά δεδομένα και οι μαρτυρίες των «θησαυρών». Όσον αφορά στην χάλκινη παραγωγή, που ξεκίνησε κατά το β΄ μισό του 4ου αι. π.Χ., πραγματοποιήθηκε τυπολογική κατάταξη των νομισμάτων και χρονολογική ενσωμάτωσή τους στην αργυρή παραγωγή. Σύμφωνα με τα μετρολογικά στοιχεία που προέκυψαν βάσει των σχετικών γραφημάτων, επιβεβαιώθηκε ότι η Λευκάδα για την αργυρή παραγωγή των πρώτων έξι περιόδων (Α΄- ΣΤ΄) ακολούθησε το κορινθιακό σταθμητικό σύστημα, ενώ κατά την Ζ΄ περίοδο υιοθέτησε τον μειωμένο αττικό σταθμητικό κανόνα για την παραγωγή των διδράχμων και το μειωμένο κερκυραϊκό για τις δραχμές. Για την έκδοση των χάλκινων νομισμάτων της χρησιμοποίησε τρεις υποδιαιρέσεις, κατά τον αττικό σταθμητικό κανόνα, σύμφωνα με τον οποίο η μεγαλύτερη υποδιαίρεση αντιστοιχεί στο τετράχαλκον, η μεσαία στο δίχαλκον και η μικρότερη στον χαλκούν.Το παρόν συνοδεύεται από τρεις χάρτες και 63 πίνακες με νομίσματα.
Ανάπτυξη διδακτικών σεναρίων που βασίζονται σε πρωτότυπα πειράματα χημείας, σε εφαρμογές επαυξημένης πραγματικότητας και σε παιχνίδια αυλής
Authors: Παρισοπούλου Ευαγγελία
Published: September 2021

Η παρούσα διατριβή αποτελεί μια προσπάθεια δημιουργίας, εφαρμογής και ελέγχου στην πράξη διδακτικών εργαλείων τα οποία θα μπορέσει να χρησιμοποιήσει ο εκπαιδευτικός που διδάσκει χημεία ή γενικά φυσικές επιστήμες στη δευτεροβάθμια εκπαίδευση ώστε να διευκολύνει τη διδακτική πράξη και την επίτευξη του διδακτικού στόχου. Παρουσιάζεται η κατασκευή πρότυπων και πρωτότυπων συσκευών-διατάξεων από υλικά καθημερινής χρήσης, όπως και η δημιουργία διδακτικών σεναρίων Χημείας αλλά και διαθεματικών, τα οποία βασίζονται σε αυτές και εφαρμόζονται στη διδασκαλία στο Γυμνάσιο και στο Λύκειο. Τα διδακτικά σενάρια συνοδεύονται από φύλλα εργασίας τα οποία δημιουργήθηκαν και έχουν ήδη συμπληρωθεί την τελευταία πενταετία από μεγάλο αριθμό μαθητών της δευτεροβάθμιας εκπαίδευσης κατά τη διάρκεια της διδασκαλίας. Μελετώνται επίσης τα συμπληρωμένα φύλλα εργασίας ώστε να εξαχθούν συμπεράσματα σχετικά με τα οφέλη ή μη της χρήσης των διατάξεων-συσκευών στην εργαστηριακή άσκηση. Παράλληλα επινοήθηκαν και σχεδιάσθηκαν παιχνίδια σχετικά με τη χημεία, τα οποία έχουν τη μορφή είτε του κλασικού παιχνιδιού στην αυλή είτε του παιχνιδιού με χρήση νέων τεχνολογιών ώστε να χρησιμοποιηθούν ως εργαλεία στη διδασκαλία «βαρετών-θεωρητικών» για τους μαθητές διδακτικών ενοτήτων της Χημείας. Παρουσιάζεται επίσης μια έρευνα ανάμεσα σε εκπαιδευτικούς που διδάσκουν χημεία ή φυσικές επιστήμες στους οποίους διανεμήθηκε, αφού παρουσιάσθηκαν οι συσκευές-διατάξεις, ένα ερωτηματολόγιο ώστε να διαπιστωθεί η αποδοχή τους και η πρόθεσή τους να τις χρησιμοποιήσουν στη διδακτική πράξη. Με στόχο τη δυνατότητα πρόσβασης του εκπαιδευτικού της δευτεροβάθμιας εκπαίδευσης σε όλο το διδακτικό υλικό της παρούσας διατριβής, δημιουργήθηκε ένας ιστότοπος στον οποίο αναρτήθηκε το υλικό αυτό, καθώς και τα video των πειραμάτων που σχεδιάσθηκαν και εκτελέστηκαν με βάση τα διδακτικά σενάρια της διατριβής. Τέλος παρουσιάζονται όσες προσπάθειες έγιναν στα πλαίσια της εργασίας αυτής από τη γράφουσα να επικοινωνήσει την επιστήμη της χημείας όχι μόνο σε μαθητές και διδάσκοντες αλλά και στο ευρύ κοινό στην Ελλάδα και στο εξωτερικό.
Πειραματική μελέτη διατάξεων ψυχρού πλάσματος ατμοσφαρικών ηλεκτρικών εκκενώσεων
Authors: Αθανασόπουλος Δημήτριος
Published: September 2021

Το γνωστικό αντικείμενο της παρούσας Διδακτορικής Διατριβής αφορά στη μελέτη φαινομένων διατάξεων ψυχρού πλάσματος, ατμοσφαιρικής πίεσης, τύπου πίδακα, βασισμένων σε ηλεκτρικές εκκενώσεις διηλεκτρικού φράγματος, καθώς και στην εφαρμογή αυτών σε βιοσυστήματα. Στο πλαίσιο αυτό, η παρούσα διατριβή εκτείνεται σε τέσσερις συγκεκριμένους άξονες. Ο πρώτος άξονας αφορά στα θερμικά φαινόμενα. Έτσι, εξετάζεται η δυνατότητα συσχέτισης σχεδιαστικών και λειτουργικών παραμέτρων των παραπάνω διατάξεων, προς αποτίμηση της κατανομής της θερμότητας και της παρεχόμενης ηλεκτρικής ισχύος σε σχετικές διατάξεις. Ο δεύτερος άξονας αφορά στα ηλεκτρο-ρευστοδυναμικά φαινόμενα. Στόχος είναι η αποσαφήνιση των εμπλεκόμενων μηχανισμών στην αλληλεπίδραση μεταξύ του αερίου λειτουργίας των παραπάνω διατάξεων, ως επί τω πλείστον ευγενούς αερίου, του περιβάλλοντος ατμοσφαιρικού αέρα και των σωματιδίων του πλάσματος. Ο τρίτος άξονας αφορά στην αλληλεπίδραση τέτοιων πιδάκων πλάσματος με συγκεκριμένα βιολογικά δείγματα, ήτοι κύτταρα και δέρμα. Στην περίπτωση των κυττάρων, διερευνάται η δράση του ψυχρού πλάσματος επί των καρκινικών και υγιών κυττάρων, καθώς και η συνδυαστική δράση αυτού με αντικαρκινικά φάρμακα τόσο σε "ελεύθερη" όσο και σε "λιποσωμική" μορφή. Στην περίπτωση του δέρματος, μελετάται η υδροφιλία του ανθρώπινου δέρματος σε σχέση με το ψυχρό πλάσμα. Ο τέταρτος – τελευταίος – άξονας αφορά στην ταυτοποίηση και στη δυναμική συμπεριφορά των παραγόμενων δραστικών στοιχείων σε τέτοιες διατάξεις, ως υποβοηθητική μελέτη για την ερμηνεία των φαινομένων των καταγεγραμμένων στους τρεις προηγούμενους κύριους άξονες. Στο σύνολο της διατριβής, χρησιμοποιούνται τρεις αντιδραστήρες παραγωγής ψυχρού πλάσματος ατμοσφαιρικής πίεσης, διαφορετικών τοπολογιών. Αυτοί οδηγούνται είτε με ημιτονοειδή είτε με παλμική υψηλή τάση, ενώ τροφοδοτούνται με ήλιο υψηλής καθαρότητας. Σε αυτούς, με γνώμονα τους παραπάνω άξονες και για διάφορα παράθυρα λειτουργίας, πραγματοποιούνται μετρήσεις χρονικά αναλυμένων θερμοκρασιών και υπέρυθρης θερμογραφίας. Λαμβάνονται φωτογραφίες "schlieren" των ροϊκών πεδίων και συμβατικές φωτογραφίες του ορατού πλάσματος. Εφαρμόζονται διαγνωστικές τεχνικές φασματοσκοπίας οπτικής εκπομπής υψηλής ανάλυσης και εξαναγκασμένου φθορισμού, αμφότερες χωροχρονικά αναλυμένες. Εκτελούνται πειράματα υπεργρήγορης φωτογράφισης. Καταγράφονται συμβατικά ευρυζωνικά ηλεκτρικά μεγέθη και καθορίζεται η καταναλισκόμενη ηλεκτρική ισχύς ως μία βασική παράμετρος σε πολλές από τις παραπάνω αναλύσεις. Επιπλέον, βάσει των πειραματικών αποτελεσμάτων, αναπτύσσονται δύο αριθμητικά μοντέλα που αφορούν στα θερμικά και ηλεκτρο - ρευστοδυναμικά φαινόμενα. Όσο αφορά στα βιολογικά δείγματα, η επιφάνεια του δέρματος χαρακτηρίζεται μέσω μετρήσεων γωνιών επαφής, φασματοσκοπίας φωτοηλεκτρονίων παραγόμενων από ακτίνες-Χ και ηλεκτρονική μικροσκοπία σάρωσης, ενώ τα κύτταρα μελετώνται υπό όρους βιωσιμότητας. Στο πλαίσιο της παρούσας διατριβής, δημιουργήθηκε μια άκρως ενημερωμένη βάση, χρονικά εκτενούς, βιβλιογραφίας επί των παραπάνω θεμάτων.
Διερεύνηση της χρήσης καλλυντικών προϊόντων από τους καταναλωτές και των συνεπειών ελλιπούς/λανθασμένης γνώσης
Authors: Γιαννακουδάκη Άννα
Published: September 2021

Τα καλλυντικά είναι προϊόντα που όλοι, ανεξαρτήτως φύλου και ηλικίας, οικονομικής και κοινωνικής κατάστασης, χρησιμοποιούμε καθημερινά. Για να ευεργετηθεί ο χρήστης από τις θετικές ιδιότητες των καλλυντικών, απαραίτητη προϋπόθεση είναι να γνωρίζει τις βασικές έννοιες που σχετίζονται με τη σύσταση, την παραγωγή, την εφαρμογή και την λειτουργικότητα των καλλυντικών. Λανθασμένες ή ελλιπείς γνώσεις στους τομείς αυτούς, μπορεί να αποβούν ιδιαίτερα ζημιογόνες για την υγεία, αλλά και την τσέπη του καταναλωτή. Με την χρήση ερωτηματολογίου θα διερευνήσουμε τέτοιες απόψεις, απευθυνόμενοι σε πέντε διαφορετικές ομάδες πληθυσμού, με διαφορετικού επιπέδου γνώσεις Χημείας η κάθε μια. Θα προσδιοριστεί ο βαθμός σύνδεσης των λανθασμένων αντιλήψεων με ελλείψεις/παρανοήσεις στο αντικείμενο της Χημείας, και θα δοθούν εκπαιδευτικές προτάσεις που θα συμβάλλουν στην επίλυση του ζητήματος.
Το "σχέδιο πόλεως" και η ανάπτυξη των ελληνικών αστικών κέντρων
Authors: Κουρτίνος Χρυσόστομος
Published: September 2021

Η διδακτορική διατριβή αφορά στη διερεύνηση, θεωρητική επισκόπηση, ανάλυση και αξιολόγηση του ρόλου του θεσμικού πολεοδομικού σχεδιασμού στην ανάπτυξη των μεσαίου μεγέθους Ελληνικών αστικών κέντρων και του ρόλου του «Σχεδίου Πόλεως» στην διαμόρφωση της σημερινής δομής και μορφής τους. Επιπρόσθετα, στοχεύει στη διερεύνηση της επίδρασης και της συμβολής των πολεοδομικών σχεδίων καθώς και των διαφόρων παρεμβάσεων στην εξελικτική διαδικασία και ανάπτυξη του αστικού χώρου. Ως πόλεις μελέτης επιλέχθηκαν οι πόλεις Καβάλα, Ιωάννινα, Λάρισα, Βόλος, Πάτρα, Καλαμάτα και Ηράκλειο. Η διατριβή χωρίζεται σε δύο διακριτές ενότητες. Η πρώτη ενότητα ασχολείται με την βιβλιογραφική τεκμηρίωση θεμάτων και προβληματικών που αφορούν αφενός τον πολεοδομικό σχεδιασμό και αφετέρου την αστική ανάπτυξη καθώς επίσης και προσδιορίζει το θεωρητικό πλαίσιο πάνω στο οποίο θα αναπτυχθεί η δεύτερη ενότητα. Συγκεκριμένα, το πρώτο κεφάλαιο κάνει μια βιβλιογραφική ανασκόπηση στο φαινόμενο της αστικής εξάπλωσης και μεγέθυνσης. Το δεύτερο κεφάλαιο ασχολείται, με τη συγκριτική προσέγγιση, την δομή και τον τρόπο άσκησης του χωρικού σχεδιασμού σε επιλεγμένες χώρες της Ευρώπης (Αγγλία, Γαλλία, Δανία, Ιταλία, Πολωνία και Ελλάδα) οι οποίες επιλέχτηκαν βιβλιογραφικά ώστε να αποτελούν βασικά παραδείγματα των πολιτικών χωρικού σχεδιασμού που ασκούνται αυτήν την στιγμή στην Ευρώπη. Το τρίτο κεφάλαιο επικεντρώνεται στην Ελλάδα και στο πως ο πολεοδομικός σχεδιασμός μέσα από τα ιστορικά, πολιτικά και κοινωνικά γεγονότα εξελίχθηκε. Επίσης αναλύει τους βασικούς νόμους μέσα από τους οποίους εξελίχθηκε και αναπτύχθηκε ο Ελληνικός αστικός χώρος. Η μελέτη βασίστηκε και σε δευτερογενή δεδομένα όπως η πληθυσμιακή εξέλιξη και τα ιστορικά γεγονότα τα οποία ώθησαν την πολιτεία να αναπτύξει ή να εξελίξει την νομοθεσία που ρυθμίζει τον αστικό χώρο και την ανάπτυξή του. Στο τέταρτο κεφάλαιο γίνεται πρωτογενής έρευνα η οποία ασχολείται με τον ρόλο που διαδραμάτισε το εγκεκριμένο Σχέδιο Πόλεως στα μεσαίου μεγέθους ελληνικά αστικά κέντρα που περιλαμβάνονται στην πρωτοβουλία του Copernicus Urban Atlas, και συγκεκριμένα στα αστικά συγκροτήματα: της Καβάλας, των Ιωαννίνων, της Λάρισας, του Βόλου, της Πάτρας, της Καλαμάτας και του Ηρακλείου. Η έρευνα επικεντρώνεται σε τέσσερις χρονικές τομές 1945, 1975, 2006 και 2018 με σκοπό την διαχρονική εξέταση του ρόλου του Σχεδίου Πόλεως και με στόχο τη διαμόρφωση μιας ολοκληρωμένης και συγκρίσιμης εικόνας. Μέσα από τη δημιουργία νέων και την χρήση/προσαρμογή ήδη υπαρχόντων γεωσυνόλων σε συνδυασμό με την μελέτη δορυφορικών εικόνων και αεροφωτογραφιών δημιουργήθηκε ένας μεγάλος όγκος συμβατών γεωσυνόλων και χωρικών βάσεων δεδομένων, σε διαχρονική βάση, ως υλικό υποβάθρου για τις ανάγκες της έρευνας και που αφορά όλα τα παραπάνω αστικά κέντρα. Επίσης γίνεται εκτενής ανάλυση του θεσμικού πλαισίου ανάπτυξης του χώρου κάθε πόλης για περίοδο μεγαλύτερη των 80 ετών. Η μη επιλογή των πόλεων της Αθήνας και της Θεσσαλονίκης έγινε εσκεμμένα αφενός λόγω μεγέθους και αφετέρου λόγω του διαφορετικού τρόπου που αυτές αντιμετωπίζονται από την πολεοδομική νομοθεσία.
Ποιότητα κερδών, κίνδυνος χρεοκοπίας, εποπτεία, εταιρική διακυβέρνηση και αποτίμηση στον τραπεζικό τομέα
Authors: Μάγνης Χρήστος
Published: September 2021

Στην παρούσα διατριβή διερευνούμε την ποιότητα των κερδών και τον κίνδυνο χρεοκοπίας στον τραπεζικό κλάδο λαμβάνοντας υπόψη τόσο την παγκόσμια χρηματοπιστωτική κρίση όσο και το νομικό σύστημα που εφαρμόζουν οι χώρες από τις οποίες προέρχονται τα τραπεζικά ιδρύματα της έρευνάς μας. Επιπλέον, εξετάζουμε την επίδραση των μηχανισμών εποπτείας και ελέγχου των τραπεζικών ιδρυμάτων καθώς και αυτών της εταιρικής διακυβέρνησης τόσο στην χειραγώγηση κερδών όσο και στον κίνδυνο χρεοκοπίας αυτών των ιδρυμάτων. Τέλος, διερευνούμε τον αντίκτυπο της ποιότητας των κερδών και του κινδύνου χρεοκοπίας στην αποτίμηση των τραπεζικών ιδρυμάτων από τις χρηματοπιστωτικές αγορές. Σε ένα δείγμα 98 εμπορικών τραπεζών από 6 χώρες (Καναδά, ΗΠΑ, Ηνωμένο Βασίλειο, Γαλλία, Γερμανία και Ιταλία) μεταξύ των ετών 2004 έως 2017 χρησιμοποιώντας 2 μέτρα της ποιότητας κερδών (|ALLP|και EM)καθώς και 4 μέτρα του κινδύνου χρεοκοπίας (Z-SCORE, STDEVRET, STDEVNIM και STDEVROA) αποδεικνύουμε πως οι τράπεζες κατά την περίοδο μετά την παγκόσμια χρηματοπιστωτική κρίση (2010-2017) παρουσιάζουν υψηλότερη ποιότητα κερδών και χαμηλότερο κίνδυνο χρεοκοπίας σε σύγκριση με τις περιόδους πριν και κατά τη διάρκεια της κρίσης (2004-2009). Επίσης, τα αποτελέσματα δείχνουν πως τα τραπεζικά ιδρύματα που προέρχονται από χώρες που το νομικό τους σύστημα βασίζεται στο κοινό δίκαιο εμφανίζουν υψηλότερη ποιότητα κερδών και χαμηλότερο κίνδυνο χρεοκοπίας καθ’ όλη τη διάρκεια της περιόδου 2004 – 2017 σε σύγκριση με τα ιδρύματα που προέρχονται από χώρες που το νομικό τους σύστημα βασίζεται στο αστικό δίκαιο. Τα αποτελέσματά μας υποδεικνύουν μια σημαντικά αρνητική σχέση μεταξύ της ποιότητας των κερδών και του κινδύνου χρεοκοπίας σε όλη τη διάρκεια της περιόδου 2004-2017.Στην παρούσα έρευνα, αποδεικνύουμε πως η εφαρμογή αυστηρότερων κανόνων εποπτείας και ελέγχου των τραπεζικών ιδρυμάτων περιορίζει σημαντικά τόσο την χειραγώγηση κερδών όσο και τον κίνδυνο χρεοκοπίας αυτών. Επιπρόσθετα, τα αποτελέσματα της έρευνας μας καταδεικνύουν ότι όσο πιο αποτελεσματικοί είναι οι μηχανισμοί εταιρικής διακυβέρνησης των τραπεζών τόσο μικρότερη είναι η χειραγώγηση των κερδών και ο κίνδυνος χρεοκοπίας τους. Τέλος, από την εμπειρική ανάλυση καταλήγουμε πως τα τραπεζικά ιδρύματα με υψηλή ποιότητα κερδών και μικρό κίνδυνο χρεοκοπίας αποτιμώνται υψηλότερα από τις κεφαλαιαγορές σε σύγκριση με τα τραπεζικά ιδρύματα που παρουσιάζουν χαμηλότερη ποιότητα κερδών και υψηλότερο κίνδυνο χρεοκοπίας.
Ενσυναίσθηση και ηθική κρίση σε παιδιά σχολικής ηλικίας με διαταραχές στο φάσμα του αυτισμού, διαταραχή ελλειμματικής προσοχής υπερκινητικότητας και μαθησιακές δυσκολίες
Authors: Ανεσιάδου Σοφία
Published: September 2021

Υπάρχουν ενδείξεις ότι τα παιδιά με νευροαναπτυξιακές διαταραχές μπορεί να παρουσιάζουν άτυπες απαντήσεις στο στρες και μεταβολές στις συγκεντρώσεις και την ημερήσια έκκριση των ορμονών του στρες. Αξιολογήσαμε το ημερήσιο προφίλ και την απάντηση στο στρες της κορτιζόλης σιέλου και της α-αμυλάσης σε παιδιά με Διαταραχή Υπερκινητικότητας/Ελλειμματικής Προσοχής (ΔΕΠΥ), με Διαταραχή στο Φάσμα του Αυτισμού (ΔΦΑ), και σε παιδιά με Ειδικές Μαθησιακές Δυσκολίες (ΕΜΔ) έναντι των Τυπικά αναπτυσσόμενων παιδιών (TΑ). Συνολικά 157 παιδιά και των δύο φύλων, ηλικίας μεταξύ 6 και 12 ετών, συμμετείχαν στη μελέτη που κατανεμήθηκαν σε τέσσερις ομάδες: ΔΕΠΥ (N=34), ΔΦΑ (N=56), ΕΜΔ (N=43), TΑ (N=24). Τα δείγματα σιέλου συλλέχθηκαν σε τρία χρονικά σημεία κατά τη διάρκεια μιας ημέρας, καθώς και 5 λεπτά πριν και μετά από μια δοκιμασία ακαδημαϊκών επιδόσεων και μια ηθική-γνωστική δοκιμασία. Τα παιδιά με ΔΕΠΥ είχαν χαμηλότερα βραδινά και ημερήσια επίπεδα α-αμυλάσης σιέλου, προσαρμοσμένα ως προς την ηλικία. Επίσης, τα παιδιά με ΔΑΦ έδειξαν χαμηλότερη ημερήσια έκκριση α-αμυλάσης σιέλου, προσαρμοσμένη για την ηλικία. Η μέση ποσοστιαία μεταβολή για την κορτιζόλη σιέλου και την α-αμυλάση μετά τις δύο δοκιμασίες δεν διέφερε μεταξύ των ομάδων. Εν κατακλείδι, καταδείξαμε μεταβολές στην ημερήσια αυτόνομη λειτουργία σε παιδιά με ΔΕΠΥ και ΔΦΑ, ενώ η λειτουργία του άξονα Υποθάλαμος Υπόφυση Επινεφρίδια (ΥΥΕ) δε διέφερε μεταξύ των κλινικών και της ομάδας σύγκρισης.